Moordenaar wéér tot lewenslank gevonnisJohn Leonard du Plooy (Foto verskaf) John Leonard du Plooy (32) is vandeesweek in die Roodepoort-streekhof skuldig bevind en weer lewenslange tronkstraf opgelê plus 15 jaar vir roof met verswarende omstandighede. Dit volg ná ŉ moord en roof wat in Augustus 2018 in Roodepoort gepleeg is. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê sy medebeskuldigde, Shaun Oosthuizen (42) is op 16 Mei 2022 vier keer lewenslange vonnisse plus 80 jaar opgelê in die Pretoria-streekhof. “Die inhegtenisneming van die twee mans volg na die ondersoek van die moord op vier bejaarde vroue tussen 2018 en 2019 by verskillende ouetehuise in Mpumalanga en Gauteng.” Du Plooy dien reeds twee lewenslange vonnisse plus 30 jaar tronkstraf uit vir sake van moord en roof in Springs en Alberton onderskeidelik in Junie en September 2018. Hy sal uiteindelik drie lewenslange vonnisse moet uitdien vir moord plus 45 jaar vir roof met verswarende omstandighede.